Matovič, Igor, podpredseda vlády a minister financií SR (2021-12-08):
Pán poslanec Beluský, ja vám teraz asi ublížim, opäť, už som vám to asi dvakrát spravil, ale chcem naozaj na tomto mieste povedať, že ak by všetci opoziční poslanci boli, tak by som povedal, že fundovaní, tak vystupovali a mali toľko v hlave ako pán poslanec Beluský, tak to by bola radosť s opozíciou spolupracovať. (Potlesk.) Naozaj, naozaj mi to prepáčte, nechcem vám ubližovať, ale zase na druhej strane si myslím, že treba to povedať a komu česť, tomu česť, pascírovi trúba sa hovorí v Trnave, takže, neviem, jak sa to hovorí u vás. Chcel som ale ešte vystúpiť k tomu, čo povedala pani kolegyňa vaša, pani poslankyňa Sulanová. Hovoríte, že si uvedomujete, že najlepšia, že je to najväčšie, že dôchodci sú najviac ohrozená skupina, ale zároveň očkovanie nie je ten najlepší liek pre nich. Ale potom povedzte fakt aký iný. Lebo je dobré, akože keď poviete, odsúdite ten, o ktorom celý vedecký svet hovorí, že toto je najlepšie riešenie pre dôchodcov, a poviete, že nie, že vy máte iný názor ako celý vedecký svet, tak patrí sa povedať, aké máme iné riešenie. Mne naozaj potom napadá jedno jediné, ktoré by bolo účinnejšie ako vakcína. Každého dôchodcu pekne zatvoriť doma a zakázať mu vychádzať počas celej doby pandémie. To by sme asi nechceli urobiť. Takže či sa vám to páči, alebo nie, bohužiaľ, pre ľudí, ktorí si myslia, že to tak nie je, chvalabohu, máme tu riešenie a to je, to je vakcína. A verte, ani ja nie som rád, keď mi niekto povie, že mám sa ísť očkovať. Ale keď mi to povie človek, ktorý sa vyzná, ktorý to študoval, keď sa spolieham na názory desiatok miliónov lekárov, ktorí, verím, že absolútna väčšina z nich si uvedomuje, že prisahali na Hippokratovu prísahu alebo zložili tento sľub a chcú len to najlepšie pre svojich pacientov, a keď títo ľudia vakcínam ako riešeniu veria, tak ja v tomto prípade radšej budem počúvať ich ako rôznych, áno, tých moderných dnes, v úvodzovkách, vedcov, filozofov a všetky možné špeciálne profesie, ktoré sa nám vyskytujú po facebookoch a všetkých možných sociálnych sieťach, ale... Nie, vakcína je riešenie, hovorím ešte raz, pani poslankyňa, či sa to páči, alebo nie, fakty sa poprieť nedajú. Efekt vakcinácií je jednoznačný. 90 % z tých, ktorí na Slovensku zomreli, boli ľudia neočkovaní. 90 % z tých, ktorí končia na ventiláciách, boli neočkovaní. Štatistika veľmi podobná po celom svete. Takže vakcína, áno, nechráni dokonale, ale chráni veľmi-veľmi výrazne. Pomáha chrániť životy, zdravie samotným očkovaným, logicky aj tým ďalším ľuďom, ktorí žijú v ich okolí. Pomáha chrániť ekonomiku, pomáha chrániť a pomáha teda zdravotným pracovníkom, sestričkám či lekárom, a preto o tomto návrhu rokujeme už tretí deň. Keď som si to uvedomil, že tretí deň sa rozprávame o zákone, ktorý podľa mňa ak by nám naozaj záležalo, tak sme ho takto (rečník luskol prstami) mohli mať schválený už možno aj dávno, možno aj v lete by sa patrilo, ak by niekto s ním prišiel. A možno už aj pred tými dvomi týždňami, keď možno tá idea sa zrodila. A teda dobre, keď už ani vtedy nie, tak za hodinku-dve po tom, ako prišiel do parlamentu, tak sme si mohli povedať, však nie je o čom, poďme do toho. Holt, ale niekto povyšuje politiku nad zdravie. Niekto povyšuje bludy nad fakty. Niekto povyšuje názor tzv. vedca alebo odborníka z facebooku nad skutočného vedca s miliónpäť titulmi. A verte mi, že uvedomujem si váhu titulu. A v takomto svete žijeme. Ale naozaj zase ma mrzí, keď potom porovnávam Slovensko a stav, v akom sa nachádzame v súvislosti s covidom, že sa nedokážeme ako politické strany zhodnúť, že prosím vás, z tejto témy nerobme predsa kampaň. Nesnažme sa teraz pri boji proti vakcíne, pri boji proti opatreniam si získavať politické body. Ale viem, vyžadovalo by to veľkosť zo strany tých opozičných politikov, ktorí neodolali pokušeniu a z ľudí si robia živé štíty. A tak ako som tu už dnes spomenul, ja mu už dnes nebudem hovoriť to, čo, jak som ho pomenoval, lebo zas tu predsedajúci možno by musel prerušovať schôdzu, ale Robert Fico sa fakt môže hanbiť. To, že to nie je schopný Kotleba a spol. so svojím intelektom alebo Mazurek, Suja a podobní, okej, jednoducho IQ 40, neočakávajme, že títo ľudia dokážu sa správať zodpovedne voči životom a zdraviu cudzích ľudí, to pre nich nepredstavuje žiadnu hodnotu. Ale Fico veľmi dobre vie, čo tie jeho skutky, jeho reči, jeho kroky, jeho zvážanie dôchodcov hromadné po celej republike autobusmi spôsobili a môžu spôsobiť, a napriek tomu to robil. A preto si myslím, že najväčší podiel viny na stave, v akom sa Slovensko z pohľadu korony a vírusu nachádza, najväčšiu váhu, alebo ako by som to povedal, najviac zakrvavené paprče z obetí covidu na Slovensku, kto má, tak je, áno, je to Robert Fico. Lebo on to robil cynicky, chladnokrvne, vypočítavo si z týchto chudákov, svojich voličov, urobil živý štít a vopred veľmi dobre vedel, že ako v ruskej rulete, každý piaty, každý desiaty, každý päťdesiaty na to doplatí životom. Napriek tomu to robil. Je dosť inteligentný na to, aby si vedel zrátať jedna k jednej, dosť inteligentný na to, aby veril tým vedeckým článkom. A čo si v skutočnosti myslí o covide, áno, z tej známej chaty, z nahrávky sme presne mali možnosť poznať. Vie o tom, že to je smrteľná choroba, vie, že sám upadol, odpadol pri covide v Grécku v reštaurácii, vie, že mu musel dávať nejaký nemecký lekár prvú pomoc a preberať ho k životu, vie, že sám hovoril svojim kamarátom mafiánom na tomto stretnutí, že to nepraje ani najväčšiemu nepriateľovi, ale pred tými babičkami, deduškami na tých námestiach to nepovedal ani raz. Nepovedal, že, babky, dedkovia, voliči moji zlatí, ja vám ďakujem, ruky bozkávam za to, že ste ma volili, aby som mohol potom vás okrádať, ale dávajte si, prosím vás, bacha na ten smrteľný vírus. Viete, ja som v Grécku odpadol, ma tam musel kardiológ nemecký, náhodný, ma musel preberať k životu, prosím vás, dajte si rúška, dajte si respirátory, ide o vaše zdravie, o vaše životy. Toto neurobil, chápete? Toto neurobil. A veľmi dobre to vedel. V čase, keď tie plné námestia tam mal dôchodcov bez rúšok, bez respirátorov a pozeral na ne ako na čísla, na tých ľudí, lebo nič iné títo ľudia pre neho v skutočnosti neznamenajú. A my, ktorí za tento návrh zákona hlasovať budeme, svojím hlasovaním dokážeme, že aj tie čísla pre Roberta Fica na tom námestí, ktoré, bohužiaľ, mnohé do svojej smrti Roberta Fica voliť budú, sú pre nás ľudské bytosti, ľudia so svojimi názormi a napriek tomu sa im snažíme silou-mocou pomôcť, a poviem to doslova, do poslednej možnej chvíle. Samozrejme, že aj po tejto podanej ruke, keď im, tým ľuďom, sa budeme snažiť možno aj finančnou motiváciou zlákať na očkovanie, keď sa rozhodnú, že nie, lebo pre nich slová Roberta Fica, ich pozemského boha, sú alfou a omegou, poručeno pánubohu. Ale my všetci si môžeme dať potom ruku na srdce, že sme urobili všetko pre to, áno, to, čo by on nedokázal nikdy, pre záchranu života jeho voličov. A vtedy si myslím, že sa ukáže v každom jednom z nás veľkosť politika, lebo nebudeme robiť politiku preto, lebo si chceme kúpiť hlasy, ale preto, lebo chránime verejný záujem, chránime zdravie a životy ľudí, ktorých možno v živote ani nestretneme a s veľmi veľkým presvedčením, že to budú naveky tak či tak voliči Roberta Fica. (Potlesk.)